Burns: Pothuajse i kemi votat në Keshillin e Sigurimit për Kosovën
Ndihmëssekretari i shtetit tha se gjatë muajit maj në Këshillin e Sigurimit do të ketë një lëvizje të shpejtë drejt një rezolute për Ko
Në takim, zoti Burns i bëri një përshkrim procesit që pritet ta verë Kosovën në rrugën e pavarësisë. Pas këtij udhëtimi, tha zoti Burns, do të ketë një periudhë të shkurtër kohe para se Shtetet e Bashkuara të paraqesin së bashku me disa vende të tjerë një rezolutë e cila në fakt do të shfuqizonte rezolutën 12-44 të qershorit 1999 dhe kjo do të krijonte kushtet për një sistem të mbështetjes ndërkombëtare për Kosovën në të ardhmen. Bashkimi Evropian, tha ai, ka marrë përsipër vullnetarisht të drejtojë një mision civil në Kosovë. Natoja ka rënë dakord të qendrojë në Kosovë dhe kjo do të thotë se edhe trupat amerikane do të vazhdojnë të shërbejnë në Kosovë deri sa të zgjasë ky mision pra deri të mos jenë më të nevojshme. Nënsekretari amerikan i Shtetit tha se qysh tani Shtetet e Bashkuara dhe vendet evropiane pothuajse i kanë votat e mjaftueshme në Këshillin e Sigurimit: " Shtetet e Bashkuara tha ndihmës sekretari i shtetit, shpresojnë se Serbia do ta kuptojë se Amerika dëshiron një të ardhme pozitive për të. Ne nuk dëshirojmë, tha zoti Burns, që ky vendim shumë i dhimbshëm dhe i vështirë për pavarësinë e Kosovës të prishë mundësinë e marrëdhënieve të mira mes Shteteve të Bashkuara dhe Serbisë. Zoti Burns u bëri thirrje udhëheqsve të Kosovës që të tregohen të përgjegjshëm në qendrimin e tyre ndaj pakicës serbe: Ai i bëri thirrje udhëheqjes së shqiptarëve të Kosovës që të garantojë se në rrugët e Kosovës do të ketë paqe, se nuk do të ketë provokime ose demonstrata kundër serbëve, se nuk do të ketë sulme kundër kishave serbe, shtëpive serbe ose civilëve serbë: Ne e dimë, tha zoti Burns se Rusia nuk është e kënaqur me idenë e Shteteve të Bashkuara dhe disa vendeve të tjera për të dalë me një rezolutë në mbështetje të procesit që do të çojë në pavarësi. Shtetet e Bashkuara dhe Evropa, tha zoti Burns, kanë mbajtur pjesën më të madhe të përgjegjësisë ndërkombëtare, duke dërguar trupa e tyre atje, duke i mbajtur ato atje, duke dhënë mbështetje ekonomike si dhe politike. Prandaj, kur vendet e Këshillit të Sigurimit të mendohen nëse do të votojnë në favor, do të abstenojnë apo do të kërcënojnë me veto, komuniteti ndërkombëtar duhet të na gjykojnë ne nga kontributi që kemi dhënë dhe që jemi të gatshëm të japim. Duke bërë aluzion për një veto të mundëshme të Rusisë, zoti Burns u shpreh se kjo do të thotë që t’i kërkosh Evropës, Shteteve të Bashkuara dhe ushtarëve tanë në terren të marrin të gjithë përgjegjësinë për situatën shumë të vështirë që mund të krijohej në një rast të tillë. Ky, tha Nensekretari amerikan i Shtetit, është një mesazh i rëndësishëm për ato vende që janë të lëkundura ose që po mendohen se si do të votojnë në muajin maj kur çështja e Kosovës të hidhet në votë në Këshillin e Sigurimit. Zoti Burns tha se ndarja e mundëshme e veriut të Kosovës për të cilën flitet në disa qarqe, nuk do të lejohet: Nndihmessekretari i Shtetit tha se ekziston marrëveshje absolute mes vendeve evropiane dhe Shteteve të Bashkuara se nuk do të merret parasysh asnjë ide për ndryshim kufijsh, pra asnjë propozim për ndarje si pjesë e një zgjidhjeje për Kosovën. //ii